ผลิตภัณฑ์เฟอร์นิเจอร์สำนักงาน

1. ลักษณะผลิตภัณฑ์

เฟอร์นิเจอร์สำนักงาน (Office furniture) ประกอบด้วย เก้าอี้สำนักงาน ฉากกั้นห้อง
ตู้เก็บเอกสาร และโต๊ะทำงานต่างๆ ซึ่งลักษณะของผลิตภัณฑ์จะประกอบไปด้วย เหล็ก
ไม้พาร์ติเคิลบอร์ด และวัสดุปิดผิวต่างๆ ได้แก่ วีเนียร์ เมลามีน
รูปแบบของเฟอร์นิเจอร์สำนักงานจะเป็นระบบ Knocked down ซึ่งมีรูปแบบสวยงามหลากหลาย
เหมาะสำหรับสำนักงานที่ทันสมัย (Office automation) มีทั้งชุดทำงานที่เป็นระบบ WORK
STATION และชุดทำงานที่เป็น FREE STANDING ผลิตภัณฑ์ทั้งหมดของบริษัทจะจัดจำหน่าย
ภายใต้ยี่ห้อ “R8 system” นอกจากนี้ยังมีระบบพื้นยกสำเร็จรูปที่ใช้ในอาคารสำนักงาน ภายใต้ยี่ห้อ
DONN จากประเทศสหรัฐอเมริกาอีกด้วย

2. การตลาดและภาวะการแข่งขัน

2.1 ตลาดและภาวะแข่งขันในภาพรวม

ธุรกิจอุตสาหกรรมเฟอร์นิเจอร์ได้ปรับตัวลดขนาดลง ในช่วงปี 2541-2542
เนื่องจากสภาพของสภาวะเศรษฐกิจโดยรวมปรับตัวลง
ส่งผลให้อำนาจการซื้อและความต้องการเฟอร์นิเจอร์สำนักงานลดน้อยลง
บริษัทหลายบริษัทหรือโครงการต่างๆ
ต้องถูกเลื่อนการตัดสินใจในการขยายกิจการออกไปจนกว่าสภาพเศรษฐกิจจะปรับตัวดีขึ้น
ซึ่งคาดว่าธุรกิจในอุตสาหกรรมเฟอร์นิเจอร์มีแนวโน้มที่จะปรับตัวดีขึ้นในปี
2544เนื่องจากยอดขายของธุรกิจโดยรวมในปี 2543 มีการปรับตัวเพิ่มขึ้นจากปี 2542 และปี 2541
ตามลำดับ

ในปัจจุบันอุตสาหกรรมเฟอร์นิเจอร์สำนักงานมีการขยายตัวไม่มากนัก
ดังนั้นการแข่งขันในปัจจุบันจึงมุ่งเน้นในการเพิ่มส่วนแบ่งทางการตลาดโดยเรื่องราคา การบริการ
ระยะเวลาการส่งของ
และการตอบสนองความต้องการของลูกค้าอย่างรวดเร็วจะเข้ามามีอิทธิพลสูงต่อการตัดสินใจของลูกค้า

ในขณะเดียวกัน ข้อตกลงของ AFTA
ที่จะให้ประเทศในเอเซียตะวันออกเฉียงใต้ลดภาษีนำเข้าสินค้าในอุตสาหกรรมนี้จนเหลือศูนย์ภายในปี
ค.ศ. 2003 ประกอบกับเศรษฐกิจของภูมิภาคนี้ชะลอตัวลง
จึงส่งผลดีกับประเทศในแถบยุโรปและอเมริกาที่จะขยายฐานการผลิตสู่ภูมิภาคนี้โดยการเข้ามาซื้อกิจการ
(Take over) หรือการร่วมทุน (Merge) จึงส่งผลให้การแข่งขันในประเทศทวีความรุนแรงมากขึ้น

2.2 ลักษณะตลาดภายในอุตสาหกรรม

ในอุตสาหกรรมเฟอร์นิเจอร์สำนักงาน ลักษณะของตลาดจะแบ่งเป็นตลาดระดับล่าง ตลาดระดับกลาง
และตลาดระดับบน ซึ่งตลาดระดับล่างส่วนใหญ่จะมีการผลิตที่เป็น Mass
มีจัดจำหน่ายทั่วไปในท้องตลาด ราคาสินค้าค่อนข้างถูก ส่วนตลาดระดับกลาง และตลาดระดับบน
สินค้าจะมีลักษณะเป็นระบบมากขึ้น ซึ่งมีลักษณะเป็น Work station
และสามารถปรับเปลี่ยนรูปแบบให้เข้ากับสำนักงานสมัยใหม่ และมี Function
การทำงานรองรับกับอุปกรณ์สำนักงาน นอกจากนี้ยังมีรูปแบบที่สวยงาม ทันสมัย
ในตลาดระดับบนสินค้าจะมีการใช้วัสดุการผลิตที่ดีกว่า สินค้ามีความคงทน แข็งแรง
ตลอดจนรูปแบบสวยงาม และทันสมัยกว่าตลาดกลาง
สำหรับสินค้าของบริษัทจะแข่งขันอยู่ในตลาดระดับบน ซึ่งมีราคาสินค้าค่อนข้างสูง
ผู้บริโภคมีกำลังซื้อและมีความต้องการสินค้าที่มีคุณภาพ
และสามารถตอบสนองการใช้งานได้อย่างครบถ้วน

  2.3 คู่แข่งขัน

ในธุรกิจเฟอร์นิเจอร์สำนักงานมีผู้ผลิตและผู้จำหน่ายจำนวนมาก
ซึ่งคุณภาพของสินค้าที่จัดอยู่ในธุรกิจประเภทนี้มีหลายระดับ
สำหรับตลาดระดับบนซึ่งถือได้ว่าเป็นตลาดแข่งขันของบริษัทจะมีผู้ผลิตและผู้จัดจำหน่ายอยู่ประมาณ 4
ราย ดังนี้

บริษัท โมเดิร์นฟอร์ม จำกัด (มหาชน)

  บริษัท ยู บี ประเทศไทย จำกัด

  บริษัท เพอร์เฟค ออฟฟิศเฟอร์นิเจอร์ จำกัด

  บริษัท โมเบล จำกัด (ผู้ผลิตสินค้ายี่ห้อ แพรคติก้า)

2.4 กลุ่มลูกค้าเป้าหมาย

กลุ่มลูกค้าเป้าหมายของบริษัท สำหรับผลิตภัณฑ์เฟอร์นิเจอร์สำนักงานจะเป็นกลุ่มลูกค้าระดับบน
ซึ่งมีกำลังซื้อ มีความต้องการสินค้าที่มีคุณภาพและต้องการเฟอร์นิเจอร์สำนักงานที่เป็นระบบ
ซึ่งสามารถปรับเปลี่ยนรูปแบบได้ง่าย และสอดคล้องกับอุปกรณ์สำนักงานสมัยใหม่
นอกจากนี้ยังต้องการความรวดเร็วในการส่งมอบสินค้าที่มีจำนวนมากในระยะเวลาอันสั้น
รวมไปถึงการบริการที่ดีก่อนและหลังการขาย กลุ่มลูกค้าเป้าหมายที่สำคัญ ได้แก่ กลุ่มสถาบันการเงิน
บริษัทจำกัด (ขนาดกลางขึ้นไป) บริษัทประกันภัย และหน่วยงานรัฐวิสาหกิจบางแห่ง

3. การจัดหาผลิตภัณฑ์และบริการ

3.1 โรงงานผลิตสินค้า

ในการจัดหาผลิตภัณฑ์ของบริษัท บริษัทจะดำเนินการผลิตสินค้าเองโดยใช้โรงงานของบริษัททั้ง 2
แห่ง ดังนี้

  สถานที่ตั้งโรงงาน

  1. บริษัท ร้อกเวิธ จำกัด (มหาชน)

โรงงานผลิตเฟอร์นิเจอร์สำนักงานที่ทำด้วยเหล็ก ได้แก่ เก้าอี้ สำนักงาน ฉากกั้นห้อง
อุปกรณ์เฟอร์นิเจอร์สำนักงาน และโรงงานผลิตชั้นวางสินค้า ตู้โชว์สินค้า และอุปกรณ์ห้างสรรพสินค้า

ที่ตั้ง – เลขที่ 681 นิคมอุตสาหกรรมบางปะอิน หมู่ที่ 2 ตำบลคลองจิก อำเภอบางปะอิน
จังหวัดพระนครศรีอยุธยา 13160

  2. บริษัท ร้อกวูด จำกัด

โรงงานผลิตเฟอร์นิเจอร์สำนักงาน เฟอร์นิเจอร์บ้าน ที่ทำจากไม้ ได้แก่ โต๊ะทำงาน ตู้เก็บเอกสาร
เตียงนอน ตู้โชว์ ชุดรับแขก ชั้นวางเฟอร์นิเจอร์สำนักงาน และเฟอร์นิเจอร์บ้าน

ที่ตั้ง – 101/62/1,3 นิคมอุตสาหกรรมนวนคร กม. 46 ถนนพหลโยธิน ตำบลคลองหนึ่ง
อำเภอคลองหลวง จังหวัดปทุมธานี 10120

  3.2 กำลังการผลิตรวม

กำลังการผลิตสินค้ารวมของบริษัทและบริษัทย่อยมีดังนี้

  รายการ ผลิตโดย จำนวน (หน่วย/วัน)

  กำลังการผลิตเต็มที่

  เก้าอี้สำนักงาน บมจ. ร้อกเวิธ 70 ตัว

  ฉากกั้นห้อง (เหล็ก) บมจ. ร้อกเวิธ 50 แผง

  โต๊ะ บจก. ร้อกวูด 80 ตัว

  ตู้ บจก. ร้อกวูด 30 ใบ

  ผนังกั้นห้อง (ไม้) บจก. ร้อกวูด 70 แผง

  กล่องลิ้นชัก แผ่นหน้าโต๊ะ บจก. ร้อกวูด 110 หน่วย

สำหรับนโยบายการผลิต บริษัทแม่จะเป็นผู้กำหนดนโยบายการผลิตของบริษัทและบริษัทย่อย
โดยคาดการณ์จากประมาณการขายของบริษัทแม่ ซึ่งเป็นผู้จัดจำหน่ายสินค้าทั้งหมดในกลุ่ม

3.3 วัตถุดิบ

วัตถุดิบหลักที่ใช้ในการผลิตเฟอร์นิเจอร์สำนักงานที่ทำด้วยไม้ เช่น โต๊ะ ตู้เอกสาร และผนังกั้นห้อง
จะใช้แผ่นไม้พาร์ติเคิลบอร์ด (Particle board) ไม้วีเนียร์ (Vineer) เคมีภัณฑ์
และอุปกรณ์ต่างๆ (Fitting) ในส่วนเก้าอี้สำนักงาน ฉากกั้นห้อง จะใช้วัตถุดิบที่เป็น เหล็ก ผ้า
และอุปกรณ์ แหล่งวัตถุดิบโดยทั่วไปจะจัดหาได้โดยง่าย
เนื่องจากวัตถุดิบเกือบทั้งหมดจะเป็นวัตถุดิบที่จัดหาได้จากภายในประเทศประมาณร้อยละ 90
ในปัจจุบันมีผู้ผลิตภายในประเทศอยู่หลายราย
ซึ่งมีกำลังการผลิตทั้งหมดเพียงพอต่อความต้องการนำไปผลิตเฟอร์นิเจอร์สำนักงาน

4. งานที่ยังไม่ได้ส่งมอบ

  28 กุมภาพันธ์ 2543 28 กุมภาพันธ์ 2544

เฟอร์นิเจอร์สำนักงาน 13,593,283 27,092,784

ผลิตภัณฑ์อุปกรณ์ห้างสรรพสินค้า

1. ลักษณะของผลิตภัณฑ์

อุปกรณ์ที่ใช้ในห้างสรรพสินค้า (Store fixture) ประกอบด้วย ชั้นวางสินค้า ตู้โชว์สินค้า
และอุปกรณ์ชิ้นส่วนต่างๆ ที่ใช้ในห้างสรรพสินค้า ศูนย์การค้า ตลอดจน ซุปเปอร์มาเก็ต
ซุปเปอร์สโตร์ และ ร้านมินิมาร์ทต่างๆ ลักษณะของผลิตภัณฑ์ส่วนใหญ่จะประกอบด้วย เหล็ก สี
ซึ่งจะเน้นคุณภาพ ความแข็งแรง ความคงทน
ตลอดจนรูปแบบของสินค้าที่มีความหลากหลายและทันสมัย

2. การตลาดและภาวะการแข่งขัน

2.1 ตลาดและภาวะการแข่งขันในภาพรวม

อุตสาหกรรมประเภทนี้ยังมีการขยายตัวอย่างต่อเนื่อง ในช่วง 1-2 ปีที่ผ่านมา โดยเฉพาะ
อย่างยิ่งในตลาดของ Hyper market และ Special store
ซึ่งจะเห็นได้จากการขยายตัวของโครงการขนาดใหญ่ ได้แก่ Carrefour Hypermarket Lotus
Supercenter และ Special store ได้แก่ Boots Watsons Starbucks และ VDO shop
ต่างๆ ในขณะที่ตลาด Department store Minimart กลับชะลอตัวลดลง

ในปัจจุบันภาวะการแข่งขันของอุตสาหกรรมประเภทนี้มีค่อนข้างสูง เนื่องจากมีผู้ผลิตและ
ผู้จำหน่ายอยู่หลายราย ในทางตรงข้ามปริมาณความต้องการสินค้าโดยรวมลดลง
และจำนวนผู้ซื้อมีน้อยราย ซึ่งผู้จำหน่ายส่วนใหญ่จะใช้กลยุทธ์ด้านราคาเป็นหลักในการแข่งขัน

2.2 ลักษณะตลาดภายในอุตสาหกรรม

ในอุตสากรรมผลิตและจัดจำหน่ายอุปกรณ์ที่ใช้ในห้างสรรพสินค้า
โดยส่วนใหญ่ลักษณะของตลาดจะแบ่งตามลักษณะของผู้บริโภคซึ่งแยกเป็น

- ตลาด Super store เป็นตลาดใหญ่มีปริมาณการสั่งซื้อค่อนข้างสูง
มีรูปแบบของสินค้าเฉพาะอย่าง ส่วนใหญ่มักจะเป็นงานโครงการ เช่น Carrefour Hypermart
Lotus supermarket Big-C

- ตลาด Super market เป็นตลาดที่เล็กกว่าตลาด Super store แต่มีลักษณะคล้ายคลึงกัน เช่น
Top supermarket Food Lion

- ตลาด Convinence store เป็นร้านค้าปลีกทั่วไป เช่น เซเว่นอีเลฟเว่น AM-PM และ
ร้านค้าตามปั๊มน้ำมันต่างๆ

- ตลาด Special store เป็นตลาดที่มีรูปแบบเฉพาะอย่าง เช่น VDO shop Starbucks
SE-AD เป็นต้น

ลักษณะของตลาดที่บริษัทแข่งขันอยู่ส่วนใหญ่จะเป็นตลาด Super store Supermarket และ
Convinence store เนื่องจากจะมีมูลค่าการสั่งซื้อค่อนข้างสูง
และมีรูปแบบของสินค้าเป็นมาตรฐาน สำหรับตลาด Special store
จะมีรูปแบบของสินค้าค่อนข้างหลากหลาย ปริมาณการสั่งซื้อไม่มากนัก
ซึ่งไม่เหมาะกับระบบการผลิตของบริษัท

  2.3 คู่แข่งขัน

ในธุรกิจผลิตและจัดจำหน่ายอุปกรณ์ห้างสรรพสินค้า มีผู้ผลิตและจัดจำหน่ายอยู่เป็นจำนวนมาก
และคุณภาพของสินค้าที่จัดอยู่ในธุรกิจประเภทนี้มีหลายระดับ สำหรับตลาดระดับบน ซึ่งเป็นลูกค้า
รายใหญ่ซึ่งถือได้ว่าเป็นตลาดแข่งขันสำหรับบริษัท ในปัจจุบันมีบริษัทที่มีชื่อเสียงเป็นที่รู้จักของผู้บริโภค
ซึ่งเป็นคู่แข่งขันของบริษัทมีประมาณ 4 ราย ดังนี้

  Okamura Co, Ltd.

  Siam Steel Co, Ltd.

  Bangkok Fremchise Co, Ltd.

  System Forum Co, Ltd.

  2.4 กลุ่มลูกค้าเป้าหมาย

กลุ่มลูกค้าเป้าหมายของบริษัทในตลาดอุปกรณ์ห้างสรรพสินค้า จะเป็นกลุ่มลูกค้าระดับบน
ซึ่งมีกำลังซื้อต้องการสินค้าที่มีคุณภาพ แข็งแรง คงทน รวมไปถึงระบบการติดตั้งอุปกรณ์ต่างๆ
ที่มีคุณภาพ และสามารถส่งมอบงานในลักษณะงานโครงการได้ในระยะเวลาอันสั้น
นอกจากนี้ยังเน้นการบริการที่ดีก่อนและหลังการขาย กลุ่มลูกค้าเป้าหมายที่สำคัญของบริษัท ได้แก่
Super store Supermarket และ Convinence store

3. การจัดหาผลิตภัณฑ์และการบริการ

  3.1 โรงงานผลิตสินค้า

ในการจัดหาผลิตภัณฑ์ของบริษัท บริษัทจะดำเนินการผลิตสินค้าโดยใช้โรงงานของบริษัท
ซึ่งตั้งอยู่ที่นิคมอุตสาหกรรมบางปะอิน ซึ่งเป็นโรงงานเดียวกับที่ใช้ผลิตเฟอร์นิเจอร์สำนักงาน

  3.2 กำลังการผลิตรวม

  รายการ จำนวน (หน่วย : วัน)

  กำลังการผลิตเต็มที่

  ชั้นวางสินค้า 600 แผ่น

  ตู้โชว์ 30 ใบ

3.3 วัตถุดิบ

วัตถุดิบหลักที่ใช้ผลิตชั้นวางสินค้า ตู้โชว์ และอุปกรณ์อื่นๆ ประกอบด้วยเหล็ก กระจก และ สีต่างๆ
ซึ่งโดยส่วนใหญ่แหล่งวัตถุดิบจะหาได้จากภายในประเทศทั้งหมด ซึ่งมีผู้จำหน่ายอยู่หลายราย
ปริมาณวัตถุดิบมีมากเพียงพอต่อการผลิตของบริษัท
การสั่งซื้อวัตถุดิบของบริษัทจะสั่งซื้อจากผู้จำหน่ายหลายราย
โดยไม่มีผู้จำหน่ายรายใดที่มีมูลค่าการซื้อเกินกว่าร้อยละ 30 ของมูลค่าการซื้อวัตถุดิบทั้งหมด
และไม่มีข้อผูกพันต่อการซื้อในอนาคต

4. งานที่ยังไม่ได้ส่งมอบ

28 กุมภาพันธ์ 2543 28 กุมภาพันธ์ 2544

อุปกรณ์ห้างสรรพสินค้า 21,535,084 47,973,102

ผลิตภัณฑ์เฟอร์นิเจอร์ที่ใช้ในบ้าน

 1. ลักษณะของผลิตภัณฑ์

เฟอร์นิเจอร์บ้าน (Home Furniture) ประกอบด้วยเตียงนอน ตู้เสื้อผ้า ตู้โชว์ ชุดรับแขก
ชุดทานอาหาร โต๊ะเครื่องแป้ง และอุปกรณ์ตกแต่งบ้าน
ลักษณะของผลิตภัณฑ์จะเป็นเฟอร์นิเจอร์ชนิดประกอบได้ (Knocked down furniture)
ซึ่งทำมาจากไม้พาร์ติเคิลบอร์ด วีเนียร์ สี และอุปกรณ์
โดยรูปแบบของผลิตภัณฑ์จะเน้นรูปแบบที่ทันสมัย ความสวยงามตลอดจนลายไม้และโทนสีต่างๆ
ซึ่งสามารถตกแต่งและปรับเข้ากับ ภายในบ้านได้ง่าย

2. การตลาดและภาวะการแข่งขัน

2.1 ตลาดและภาวะการแข่งขันในภาพรวม

อุตสาหกรรมเฟอร์นิเจอร์ที่ใช้ในบ้านได้ขยายตัวอย่างต่อเนื่อง ตลอดระยะเวลาหลายปีที่ ผ่านมา
ตามการเติบโตของธุรกิจบ้านจัดสรร โดยเฉพาะอย่างยิ่งในช่วงปี 2534 – 2537
ทำให้เกิดผู้ผลิตรายใหม่ๆ เพิ่มขึ้น ในตลาดมีการแข่งขันสูง
กลยุทธ์ในการแข่งขันส่วนใหญ่ที่นำมาใช้จะเป็นกลยุทธ์ด้านราคา การขยายโชว์รูม และการโฆษณา

สำหรับตลาดเฟอร์นิเจอร์ภายในประเทศโดยรวมในช่วง 2 – 3 ปีที่ผ่านมา ได้หยุดชะงักการเติบโต
อันเนื่องมาจากภาวะเศรษฐกิจได้หดตัวอย่างมาก ผู้ประกอบการส่วนใหญ่ได้ปรับตัวโดยลดกำลัง
การผลิตเพื่อให้เหมาะสมกับความต้องการของตลาดที่ลดลง และเพื่อเป็นการลดต้นทุนการผลิต
อย่างไรก็ตามสำหรับผู้ผลิตที่ทำการส่งออกเฟอร์นิเจอร์ไม้
ยังมีแนวโน้มที่ดีเนื่องจากสินค้าของไทยได้พัฒนาคุณภาพได้เหนือคู่แข่งขัน
และสามารถผลิตได้ตรงตามที่ตลาดต่างประเทศต้องการ โดยเฉพาะอย่างยิ่งตลาดในอเมริกา
ที่หันมานำเข้าจากไทยเพิ่มขึ้นทดแทนอินโดนีเซีย

2.2 ลักษณะตลาดภายในอุตสาหกรรม

ในอุตสาหกรรมเฟอร์นิเจอร์ที่ใช้ในบ้าน ลักษณะตลาดจะแบ่งออกเป็น 2 ลักษณะใหญ่ๆ ได้แก่
ตลาดเฟอร์นิเจอร์ที่ผลิตจากไม้สำเร็จรูป (Finished furniture)
และตลาดเฟอร์นิเจอร์ไม้ชนิดถอดประกอบได้ (Knocked down furniture)
ซึ่งส่วนมากทำจากไม้พาร์ติเคิลบอร์ด ซึ่งเป็นตลาดที่ใหญ่มาก
ลักษณะตลาดเฟอร์นิเจอร์ประเภทนี้จะประกอบด้วย ตลาดระดับล่าง ตลาดระดับกลาง
และตลาดระดับบน ในตลาด ระดับล่างรูปแบบของสินค้าจะมีไม่มากนัก ราคาสินค้าค่อนข้างถูก
หาซื้อได้ง่ายทั่วไปตามท้องตลาด สำหรับตลาดระดับกลาง
และตลาดระดับบนรูปแบบของสินค้าจะมีความหลากหลาย เน้น Design ที่แปลกใหม่
และใช้วัสดุที่มีคุณภาพในการผลิต เฉพาะอย่างยิ่งเฟอร์นิเจอร์ในตลาดระดับบน
จะผสมผสานด้วยวัสดุที่เป็น ไม้จริง และมีบางส่วนนำเข้าจากต่างประเทศทำให้มีราคาสินค้าสูง
สำหรับสินค้าของบริษัทจัดอยู่ในสินค้าระดับกลาง ซึ่งค่อนข้างไปทางสูง
ซึ่งการแข่งขันในตลาดนี้มีผู้จำหน่ายอยู่หลายราย โดยส่วนใหญ่จะเน้น Design
ของสินค้าและราคาเป็นกลยุทธ์หลักในการแข่งขัน

2.3 คู่แข่งขัน

ตลาดเฟอร์นิเจอร์บ้านในระดับกลางค่อนไปทางสูงนั้น
มีผู้จำหน่ายหลายรายที่เข้ามาแข่งขันในตลาดนี้ที่สำคัญได้แก่

  บริษัท Index and Trend

  บริษัท SB Furniture

  บริษัท Bangkok interfurn

  บริษัท Modernform จำกัด (มหาชน)

2.4 กลุ่มลูกค้าเป้าหมาย

กลุ่มลูกค้าเป้าหมายของบริษัทโดยทั่วไปจะเป็นลูกค้ารายย่อย ซึ่งมีรายได้อยู่ในระดับ ปานกลางขึ้นไป
ซึ่งส่วนใหญ่มักจะมีที่อยู่อาศัยเป็นของตัวเองในเขตกรุงเทพมหานคร หรือจังหวัดใกล้เคียง
โดยกลุ่มลูกค้ายังมีความต้องการเฟอร์นิเจอร์ที่มีคุณภาพที่ดี รูปแบบที่ทันสมัย และราคาไม่แพงมากนัก

3. การจัดหาผลิตภัณฑ์และการบริการ

3.1 โรงงานผลิตสินค้า

ในการจัดหาผลิตภัณฑ์ของบริษัท บริษัทจะดำเนินการผลิตสินค้าเองโดยใช้โรงงานที่
นิคมอุตสาหกรรมนวนคร ซึ่งเป็นโรงงานของบริษัท ร้อกวูด จำกัด (บริษัทย่อย)

3.2 กำลังการผลิต

รายการ จำนวน (หน่วย : วัน)

  กำลังการผลิตเต็มที่

  ตู้เสื้อผ้า 2

  เตียงนอน 2

  โต๊ะเครื่องแป้ง โต๊ะอาหาร โต๊ะกลางโซฟา 5

  ตู้โชว์ 2

  เก้าอี้ 5

3.3 วัตถุดิบ

วัตถุดิบหลักที่ใช้ในการผลิต เฟอร์นิเจอร์ที่ใช้ในบ้าน
ส่วนใหญ่จะมีลักษณะเช่นเดียวกับเฟอร์นิเจอร์สำนักงาน ซึ่งได้แก่ แผ่นไม้พาร์ติเคิลบอร์ด ไม้วีเนียร์
สี เคมีภัณฑ์ และอุปกรณ์ต่างๆ ซึ่งวัตถุดิบทั้งหมดจะเป็นวัตถุดิบที่จัดหาได้ภายในประเทศ

4. งานที่ยังไม่ได้ส่งมอบ

งานที่ยังไม่ได้ส่งมอบให้ลูกค้า ณ. วันที่ 28 กุมภาพันธ์ 2544 มีเป็นจำนวน 1,036,478 บาท